 HÚSVÉTI „GEO-ZARÁNDOK-TÚRA” BAKONYBÉLBE

 Kedves Túratársaink!

A bakonybéli medvehagymák üzenik, hogy még egy kicsit várni kell rájuk, mert nincs kedvük nagyra nőni ebben az ítélet-közeli időben. A kedvcsináló túrameghívót hétvégére időzítettem, hogy addig is tudjatok olvasgatni a jó meleg szobában, míg odakint tombol a márciusi tél. Akinek nincs kötött családi programja Húsvét szombatján, szeretettel invitálom egy közös **„geo-zarándok-túrára”** a Bakony egyik legnagyobb szakrális központjába, **Bakonybélbe.** A körülbelül két órát igénylő odafelé vezető út a Gerence-patak mentén vezet, **források érintésével**, és miközben bokáig járhatunk a **fényes zöld ehető levelek** között kanyargó erdei ösvényen, hallgathatjuk a patak sok kicsi lépcsőn bukdácsoló vízeséseinek csobogását, tenyerünkbe vehetjük a mederben megbúvó lapos kavicsokat utánzó óriás egysejtűek megkövesedett vázait, melyek **Szent László pénze** néven vonultak be a magyar mondavilágba. A Bakony egyik legszebb **mészkőszurdokának** mélyére vezet az út legvadregényesebb szakasza, ahol hatalmas sziklafalak hajolnak fölénk, óriási kőtömbök mederbe zuhant darabjait vehetjük birtokba, s ha közelebb hajolunk hozzájuk, fenségesen szép fedeles fagyi tölcsérhez hasonló **csigák lenyomatainak** tömkelegét fedezhetjük fel bennük. Aki közelebbi ismeretséget szeretne kötni a **100 millió éves Zirci Mészkő** egyik legfestőibb előfordulási helyszínével, az ne hagyja ki ezt a túrát! A húsvéti hangulatot a **Bányász- Kút forrásánál**, friss medvehagymával megrakott szendvicseink elfogyasztásával alapozzuk meg, hogy azután Bakonybél felé haladva a **Szent-kút(Borostyán-kút**) mellet pihenjünk meg egy időre, ahol az egyik legszebb(ha nem **„A”** legszebb) **erdei kálváriáján** kapaszkodjunk fel a domb tetején álló keresztekhez. Bakonybélben teszünk egy kis sétát, (akikkel visszatérünk, erre 1 órát szánunk)megtekintheti a **Bakonyi Erdők Házát**,(300-500Ft a belépő) ahol többek között **a hagyományos bakonyi erdőmérnöki szakma** letűnt értékeivel, eszközeivel találkozhat, vagy bekukkanthat **a szerzetesek különleges hangulatú boltocskájába**, ahol megkóstolhatja vagy hazaviheti az Unikum bakonybéli változatát, ami csupa a barátok által helyben termesztett gyógynövényből készült. Az év **Ökoturisztikai Létesítménye** címet elnyert **Pannon** **Csillagda** (1500-1900Ft a belépő) is fantasztikus élményt nyújt annak, aki kicsit több időt és anyagi ráfordítást tud szánni a programra. Itt lehetőség van befejezni a geotúrát, és egyénileg hazautazni. Visszafelé menet részben más utat választva elmegyünk egy **Indián tábor** mellett, felkapaszkodunk a **Judit-forrás** **mész-tufa lépcsőin**, letekintünk a meredeken leszakadó **szurdokfal tetejéről** a mélységbe, ahol az elénk táruló látvány egy különös, hátborzongató történet elmesélésére ad majd alkalmat…

**Túra információk**

**Időpont:** 2013. március 30.

**Találkozó:** Pénzesgyőr keleti vége: presszo parkolója **10.00 óra Indulás a találkozó-helyről**: 10.10 óra

**Visszaérkezés**: a kiindulási helyre: kb. **15.30 óra.**

**Amit ne hagyj otthon**: szendvics, innivaló, meleg réteges ruházat, zárt (lehetőleg vízálló) kényelmes cipő.

**Túra nehézsége**: közepes (gyermekekkel is teljesíthető)

**A túra díja**: 1000 Ft/fő, 14 éves kor alatt 400 Ft/fő

(12 éves kor feletti gyermekek felnőtt kíséret nélkül is jöhetnek, vigyázunk rájuk).

Kiemelt szempontként kezeljük a természetjárás, a természetes környezet gyermekkorban történő megszerettetését, a környezetvédelem fontosságának felismertetését, ezért a 3 vagy több **gyermekeikkel érkező szülő kedvezményes családi díjért**, összesen **850 Ft-os áron** vehetnek részt a túrán.

**Jelentkezés, további információ**: sardy@bakony-balaton-geopark.hu e-mail címen, illetve a 06 30 578 93 33 telefonszámon.

***Jelentkezési határidő: 2013. március 29. 16.00 óra***

***A túra csak megfelelő számú jelentkező esetén indul.***

*(A túra esetleges elmaradása esetén a már jelentkezett érdeklődőket*

*e-mailben és telefonon értesítjük.)*

 A k**ő** ott mesél nekünk legtöbbet, ahol született.**®**

Szeretettel várok mindenkit a múlt és jelen ösvényein való egyidejű csatangolásra!

Sárdy Julianna

Bakony-Balaton Geopark geotúra vezetője

Tel:o6 30 578 93 33